Hoopstad-plaasmoord: Verdagte al voorheen skuldigJanus (Boeta) Powell. Foto: Verskaf Die verdagte wat Saterdag tydens die moord op Janus (Boeta) Powell (37) op ŉ plaas tussen Hoopstad en Bloemhof doodgeskiet is, is voorheen daaraan skuldig bevind dat hy hom as ŉ polisiebeampte voorgedoen het. Volgens kapt. Stephen Thakeng, woordvoerder van die polisie, is die 38-jarige man ook gesoek in verband met rooftogte en kapings wat in Mmabatho in Noordwes en Kuruman in die Noord-Kaap gepleeg is. Hy is Saterdag doodgeskiet, vermoedelik deur Powell, en sy liggaam is net buite die plaashek gevind. Die oorledene het ŉ polisie-glimbaadjie aangehad. Thakeng het gesê die soektog na die ander vier verdagtes gaan voort. Maroela Media het vroeër berig Powell is by die hek van die plaas wat hy bestuur het, doodgeskiet deur mans wat in polisiedrag geklee was en ŉ blou lig op hul motor gehad het. Powell se ouers, Antoon en Tharina, het by hom, sy vrou, Anemi, en hul kleinkind JJ, wat binnekort vier word, op die plaas gekuier. Hulle het gereed gemaak om te braai toe Powell deur die plaaseienaar gebel en gevra is om hek toe te gaan aangesien daar polisiebeamptes by die plaas opgedaag het. Powell het kort daarna sy vrou gebel en gesê sy pa en ŉ vriend wat ook daar gekuier het, moet na die hek toe kom. “Ons het Boeta se Cruiser aan die binnekant van die hek sien staan en die hek was so ŉ entjie oopgemaak. Daar het ŉ motor op die teerpad gestaan,” het Antoon vroeër gesê. Hulle het eers op die verdagte wat doodgeskiet is se liggaam afgekom en toe op Boeta. “Toe ek by hom kom, was hy bewusteloos en ek het gedink hulle het hom geslaan. Hy het sy kop geroer en ek het gevra: ‘Seun, wat is fout, wat het gebeur?’ ‘Ek weet niks, ek weet niks,’ het hy gesê. Toe ek hom probeer optel, sien ek die bloed, toe besef ek hy is geskiet. Teen die tyd dat die polisie daar aangekom het, het hy baie sleg gelyk. ŉ Dokter het ook opgedaag en Boeta het kort daarna sy laaste asem uitgeblaas.” Boeta se pistool en selfoon word vermis. Die aanvallers het glo eers die eienaar van die plaas genader. Een van die aanvallers het glo in Afrikaans met hom gepraat. Die eienaar, ŉ Chinese burger, verstaan egter nie Afrikaans nie en dit is toe dat hy Boeta ontbied het. Volgens Tharina was haar seun baie hardwerkend en lief vir mense. “Hy het altyd gehelp waar hy kan en hy was ŉ baie goeie pa vir sy kind.” Enigiemand met inligting oor die voorval word versoek om sers. Lawrence Mojanaga by 083 334 0684 te bel. Genl.maj. Lerato Molale, bevelvoerder van die Welkom-groepering, was ook op die toneel en het die sinnelose moord ten sterkste veroordeel.